《青楼曲三十六韵》
明代·胡应麟

紫陌青楼接上林，香车油壁凤池阴。珊瑚绕砌萦丹嶂，玛瑙当窗甃碧岑。

绝代秪看双白璧，倾城何啻万黄金。鲛鮹帐煖匀苏合，玳瑁筵芬爇水沉。

树树相思巢比翼，枝枝连理结同心。风鬟坠马娇堪画，雾髻盘龙力未任。

淡扫春山重阁曙，斜拖秋水曲房深。床头琥珀镌文贝，几上琅玕琢翠禽。

沙净鸳鸯翘绮褥，泥融鸂鶒睡罗衾。葱笼石竹缘衣绣，馥郁溪兰并带纴。

理棹湖堤春漠漠，乘槎河汉夜阴阴。波填乌鹊虹千丈，水戏鱼龙兽百寻。

鼓瑟湘妃传丽句，吹箫嬴女发清音。褊褼舞燕甘泉畔，宛转惊鸿洛水浔。

天女大罗邀把袂，仙姝少室恋披襟。三三楚岫朝相似，六六巫峰暮半沈。

玉洞玄浆霞共汎，瑶池丹醴月同斟。青鸾惯向前除下，赤凤偏宜后掖寻。

日隐未央频望跸，霜飞长乐骤闻砧。银屏照胆悲华落，铁锁传心怨陆沉。

织锦素娥情惨淡，题纨班氏兴萧森。崔徽谢客容颜瘁，薛媛怀人涕泪霪。

窦太主骄长卧疾，息夫人憾但如瘖。生来陈后情元妒，老去徐娘思尚淫。

岸隔杨花愁岁暮，江迎桃叶畏寒寝。虬髯邂逅缘持拂，犊鼻逶迤为听琴。

破鉴德言怜濩落，投梭益寿笑𡼭嵚。霓裳殿迥唐宗入，铜雀台高魏帝临。

东壁王昌怀易畅，西邻宋玉赋难禁。时凭剑术祛凌暴，屡握刀头盼滞淫。

落尽紫薇重倚架，开残红杏独停针。成阴结子须臾事，肠断春风杜牧吟。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。